Je Girars de Belru, ecuiers, fiz mon sire Guillame, chevalier, de celle ditte ville, qui fut, faiz asavoir a touz ces qui ces presentes lettres verront et orront que je, per lou louz et lou crant de ma femme Aalix, ai donei a Deu et a Notre Dame de Morimont et a covent et a freres qui enqui habitent, en pure et en permenaible amoigne, per lou remede de m'arme et de mes ancesours, les pastures an mes bois, c'est asavoir la glan et la faine por les pours et la venne pasture por autres bestes, c'est asavoir ou ban de Belru et en touz autres leus ou je part as hoirs de Darney, en tel amoigne cum Aubers, sire de Darney, qui fut, lour fist, et dame Havyx d'Amblonviller, qui fut, et lou bois por maintenir lour maison et l'usuare por foiage et por pars et por bordes et por ce qu'il aueront mestier tant cum il ceront avec lour bestes, en tel meniere que ce les bestes ausdiz freres fasoent damaige en ma terre, il renderoient lou damaige sanz amende. Et por ces choses desuz dittes, ai je receu quattre livres de Viennoiz, et lour doi porter leaul garentie contre totes gens. [Et] ce je ne lour pourtoie garentie jusqu'a droi de ces choses, je seroie tenus de rendre aus diz freres les quattres li[vres]a de Viennoiz. En tesmoignaige de ceste chose, pour ce quelle soit ferme et estauble, j'ai fait seeler ces presentes lettres […] requeste dou sael a religious home l'abbei de Flabemont. Ce fut fait en l'an que li miliares corroit per mil et CC et sexante et douze, ou mois de mars.
